open-index/open-wikipedia-markdown huggingface dataset:
Ljekarska dozvola

**Ljekarska dozvola** ili **licenca** je naziv za ispravu odnosno uvjerenje temeljem koga osobe koje su prošle odgovarajuće stručne kvalifikacije mogu vršiti ljekarsku djelatnost, odnosno prakticirati medicinu. Tijelo koje izdaje licencu, odnosno uvjeti za njeno sticanje variraju ovisno o zakonodavstvu pojedine države. U pravilu je sticanje ljekarske dozvole nužno prethodno završiti, odnosno steći diplomu medicinskog fakulteta, raditi neko vrijeme kao stažist u određenoj zdravstvenoj instituciji te proći stručni ispit. Ljekarsku dozvole može izdati državni organ ili od države ovlaštena organizacija koja okuplja zdravstvene stručnjake.
Pang Ji

**Pang Ji** (? -202), stilsko ime **Yuantu** (元圖), bio je kineski velikodostojnik iz doba kraja dinastije Han koji je služio gospodara rata Yuan Shaoa.

Tradicionalno se opisuje kao krajnje sumnjičav i osvetoljubiv prema svojim kolegama na Yuan Shaovom dvoru. Nakon bitke kod Guandua su upravo njegove intrige dovele do samoubistva Yuanovog vjernog ministra Tian Fenga. Poslije Yuan Shaove smrti je prešao u službu njegovog sina Yuan Shanga. Ubijen je od strane Yuan Shangovog brata Yuan Tana, kada mu je odbio dati pojačanja za borbu protiv Cao Caoa.

## Povezano
* Popis ličnosti Tri kraljevstva

## Napomene
Guo Yuan

**Guo Yuan** može biti:
* Guo Yuan (Cao Wei) (國淵), službenik kineske države Cao Wei iz doba Tri kraljevstva
* Guo Yuan (dinastija Han) (郭援), oficir u službi gospodara rata Yuan Shaoa
* Guo Yuan (Zen redovnik), sljedbenik Ch'an učitelja Sheng-yena
Guo Yuan (dinastija Han)

**Guo Yuan** (? -202) je bio kineski vojskovođa iz doba kraja dinastije Han, koji je služio gospodara rata Yuan Shaoa. Njegov ujak je bio Zhong Yao, velikodostojnik na dvoru Yuanovog glavnog suparnika Cao Caoa. Nakon Yuan Shaove smrti je Guo Yuan služio Yuan Shanga i sudjelovao u pohodu na Cao Caove snage, prilikom koga su ga porazili Cao Caovi generali Pang De i Ma Chao; pri tome mu je Pang De osobno odrezao glavu.

## Povezano
* Popis ličnosti Tri kraljevstva
Jiang Wei

**Jiang Wei** (202–264) bio je kineski vojskovođa iz doba Tri kraljevstva, koji je služio kao regent države Shu Han. Karijeru je započeo kao oficir države Cao Wei, ali je na kraju prebjegao Shu Hanu, ušavši u službu tamošnjeg regenta Zhuge Lianga. Jiang Wei je kasnije sudjelovao u borbama protiv svoje bivše domovine, uključujući Zhugeovu prvu Sjevernu ekspediciju 228, kada je postavljen za komadanta vojske. Zhuge Liang ga je smatrao domišljatim i sposobnim vojskovošom, te je Jiang napredovao za vrijeme Zhuge Liangovog regenstva kao i regenstva Zhuge Liangovih nasljednika Jiang Wana i Fei Yija; na kraju je postao Fei Yijev glavni pomoćnik. Nakon Fei Yijeve smrti 253. je preuzeo njegove dužnosti, iako se bavio pretežno vojnim pitanjima.
 
Za razliku od Jiang Wan i Fei Yija, koji su uglavnom odustali od namjere da se pokori Cao Wei, Jiang Wei je ponovno pokrenuo rat i poduzeo nekoliko pohoda na sjever - pri čemu jednom zajedno sa Zhuge Keom, regentom države Istočni Wu. Ti su pohodi, međutim, završili neuspjehom i značajno oslabili Shu Han. Godine 263. je državu Shu Han napala i osvojila vojska Cao Weija na čelu sa Deng Aijem i Zhong Huijem. Jiang Wei se sa time nije htio pomiriti te je nastojao podići ustanak, pri čemu je na svoju stranu privukao Zhong Huija, koristeći njegovo neprijateljstvo prema Sima Zhaou, de facto vladaru države Cao Wei. Zhong Hui je pristao, ali se suočio sa pobunom vlastitih vojnika; pri tome su ubijeni i Zhong i Jiang.

## Vanjske veze
* The source
* Sanguozhi biography of Zhuge Liang
* Sanguozhi biography of Jiang Wei
* Comprehensive Officer Biography of Jiang Wei
Antidiuretski hormon

**Antidiuretski hormon (ADH)** ili **vazopresin** je ljudski hormon, izlučevina zadnjeg režnja hipofize, zapravo nervnog završetka neurona čije se jezgro (supraoptičke i paraventrikularne) nalazi u hipotalamusu.

Po hemijskom sastavu je polipeptid sastavljen od 9 aminokiselina (Cys-Tyr-Phe-Gln-Asn-Cys-Pro-Arg-Gly-NH2).

## Uloga
Deluje na bubreg, arteriole i ima ulogu u centralnom nervnom sistemu:

U bubregu uzrokuje "štednju" vode, koncentrisanjem i smanjenjem zapremine urina. To se postiže povećavanjem reapsorpcije vode u distalnim kanalićima i sabirnim cevima nefrona. Nadražaji za lučenje su smanjenje zapremine krvne plazme i povećanje osmolarnosti krvne plazme. Izaziva konstrikciju arteriola. 

Uloga u centralnom nervnom sistemu povezan je sa dnevnim ritmovima, agresijom, regulacijom krvnog pritiska, regulacijom temperature i procesima pamćenja. 

## Reference

## Dodatna Literatura

* 
*
Gospa Wu

**Gospa Wu** (? -202) je bila kineska plemkinja iz doba kraja dinastije Han, poznata kao supruga gospodara rata Sun Jiana. Sa njime je imala petoro djece - sinove Sun Cea, Sun Quana, Sun Yija i Sun Kuanga, te kćer Sun Shangxiang.

## Porodica

## Povezano
* Popis ličnosti Tri kraljevstva
Xiahou Ba

**Xiahou Ba** (? -259) bio je kineski vojskovođa iz doba Tri kraljevstva, koji je karijeru započeo u službi države Cao Wei da bi kasnije prebjegao državi Shu Han. Kao sin znamenitog vojskovođe Xiahou Yuana je pripadao uglednoj i uticajnoj porodici u Cao Weiju, ali ga je na bijeg natjerala politička nestabilnost u prijestolnici Luoyang.

## Povezano
* Popis ličnosti Tri kraljevstva
Kliment Ohridski

**Sveti Kliment Ohridski** (840. - Ohrid, 916.) bio je srednjovjekovni teolog, porijeklom najvjerovatnije iz jugozapadne Severne Makedonije.

Kliment je bio učenik poznatih tvoraca slavenske pismenosti Kirila i Metoda. Nakon Metodove smrti 885. njihovi učenici su u Velikoj Moravskoj izloženi napadima od njemačkog svećenstva, te su prognani iz Moravske. On je zajedno sa svojim drugovima; Gorazdom, Naumom, Savom i Angelarijem preko Save i Dunava pobjegao pod zaštitu bugarskog cara Borisa I.

Po nalogu bugarskog cara Borisa I otišao je u Ohrid, i osnovao 886. - manastir koji je bio poznat kao *Prvi [[Slaveni|slavenski]] [[univerzitet]]*, iz kojeg je izašlo 3500 monaha osposobljenih pisati glagoljicu. Kliment je 893. postao Ohridski episkop.

Kliment je poznat po tome što je izmislio ćirilicu, na osnovu grčkog alfabeta kojeg je prilagodio slavenskim fonemima.

Kliment je za svog života napisao oko 42 djela vjerskog sadržaja, među kojima su najpoznatija Žitije sv. Metodija i Pohvala slavenskim učiteljima Kirilu i Metodu. Umro je 916. u Ohridu, a sahranjen je u crkvi koju je sam podigao - Sveti Pantelejmon.

## Povezano
* Crkva Sveti Kliment i Pantelejmon

## Reference
203.

__NOTOC__
Godina **203.** (**[[rimske brojke|CCIII]]**) bila je redovna godina koja počinje u subotu u julijanskom kalendaru. U svoje vrijeme je bila poznata kao **Godina konzulstva Plaucijana i Gete** (ili, rjeđe, **godina 956. ''[[Ab urbe condita]]**''). Oznaka 203. za ovu godinu se koristi od ranog srednjeg vijeka, kada je kalendarska era Anno Domini u Evropi postala glavnom metodom označavanja godina.

## Događaji

* Gaj Fulvije Plaucijan i Publije Septimije Geta služe kao rimski konzuli.
* proljeće - Kraj dinastije Han: Bitka kod Xiakoua između kineskih gospodara rata Sun Quana i Huang Zua.
* Kraj rimskog Foruma podignut luk posvećen caru Septimiju Severu.
* Sever obnavlja grad Bizantij, oštećen u građanskom ratu.
* Origen Aleksandrijski mijenja Klementa na čelu kršćanske škole u Aleksandriji.
* Obnovljen Portik Oktavije. 
* U indijskoj Andhri vlada Vijaya iz dinastije Satavahana, za vrijeme čije vladavine se carstvo počinje raspadati na manje nezavisne kneževine.

## Rođenja

* Zhuge Ke, sin Zhuge Jina, službenika kineske države Wu (u. 253)
* novembar – Mahavatar Babaji, indijski svetac (u Parangipettai u današnjoj indijskoj državi Tamil Nadu) (jedan od datuma)
* Rimski car Marko Aurelije Antonin, poznatiji kao Elagabal (u. 222) (vjerojatni datum)
* Cao Rui, car kineske države Wei (približni datum) (u. 239)

## Smrti
* Perpetua, kršćanska svetica (mučeništvo)
* Ling Cao, kineski general u službi Sun Cea i otac Ling Tong (ubio ga pirat Gan Ning)
* Wu Jing, kineski vojskovođa
Felicitas Rimska

**Felicitas iz Rima** (cca. 101 - 165) je svetica koja se navodi među kršćanskim mučenicima. Osim imena, jedini pouzdani podatak o njoj jest da je bila pokopana na Maksimovom groblju na Via Salriji 23. novembra. Prema legendi je bila majka sedmoro mučenika koji se slave 10. jula.

Legenda o njoj je slična legendi o Svetoj Simforozi i moguće je da je došlo do zabune, te da je možda riječ o jednoj te istoj osobi. Ova Felicitas nije ista kao i sjevernoafrička Felicitas koji je četrdeset godina kasnije postala mučenicom zajedno sa zajedno sa Perpetuom.

## Izvori

## Vanjske veze

* St Patrick Catholic Church - Saint of the Day: November 23 ''Felicity of Rome'' 
* Catholic Encyclopedia: ''St. Felicitas'' 
* ''Santa Susanna Church''
Perpetua i Felicita

**Sveta Perpetua i Felicita** (umrle 7. marta 203.) su kršćanske mučenice iz doba Rimskog Carstva. Perpetua (r. 181) je 22-godišnja plemkinja, supruga i majka malog djeteta. Njena su-mučenica Felicita, trudnica, bila je njena ropkinja. Mučenicama su postale u Kartagini u tadašnjoj rimskoj provinciji Africi.

*Pasija Sv. Perpetue, Sv. Felicite i njihovih drugova* je prema predaji sačuvala riječi mučenica i njijhovih prijatelja. Prema ovoj *Pasiji* je godine 203. za vrijeme progona cara Septimija Severa, uhapšeno pet katehumena, među kojima su bile Perpetua i Felicita, te su na kraju pogubljene.

## Vanjske veze
* The Passion of St. Perpetua in Latin, Greek and English translation. The complete text at www.earlychurchtexts.com.
* 
* Early Christian Writings: ''Acts of Perpetua''
* Medieval Sourcebook: ''The Passion of Saints Perpetua and Felicity.''  From W.H. Shewring, trans. The Passion of Perpetua and Felicity, (London: 1931), modernized.
* Henry Wace, ''A Dictionary of Christian Biography and Literature to the End of the Sixth Century A.D.'' 1911
* Episcopal Church Lectionary: Lessons for the Feast of Perpetua and Felicity  page 223 of saint perpetua
Mahavatar Babaji

**Mahavatar Babaji** je indijski svetac kome su ime dali Lahiri Mahasaya i njegovi učenici koji su ga sreli između 1861. i 1935. Neke od tih susreta je opisao Paramahansa Yogananda u knjizi *[[Autobiography of a Yogi]]* (1946), uključujući opise Yoganandih susreta sa Mahavatar Babajijem. Još jedan prikaz iz prve ruke je dao Sri Yukteswar Giri u svojoj knjizi *[[The Holy Science]]*. Svi ovi prikazi su opisani u raznim biografijama ličnosti  koje spominje Yogananda.

Pravo ime Mahavatara Babajija, kao i njegov datum rođenja nisu poznati, pa je poznat isključivo po imenu koje mu je dao Lahiri Mahasaya. "Mahavatar" znači "veliki avatart", a "Babaji" znači "štovani otac". Neki od tih susreta su uključivali više od dva svjedoka—a oni koji su sretali Mahavatar Babajija se slažu da je u pitanju ista ličnost.

Mahavatar Babaji je Lahiri Mahasayi prilikom susreta rekao da je njegov guru iz prošlosti, te ga potom upoznao sa Kriya Yogom i uputio Lahirija da poduči ostale. Lahiri je htio ostati sa Mahavatarom Babajijem, koji mu je umjesto toga rekao da mora podučavati Kriya Yogu i da se “Kriya Yoga sadhana treba širiti među narodima svijeta kroz njegovo (Lahirijevo) prisutstvo u svijetu.”

Prema predaji Babaji je bezvremena, a prema navodima Swamija Pranabanande je krajem 19. vijeka bio 500 godina star. Yogananda navodi da nitko ne zna Babajijevu dob, porodicu, mjesto rođenja, pravo ime i druge detalje “drage srcu analitičara.”

## Napomene
Parangipettai

**Parangipettai** (), kroz historiju poznat i kao **Porto Novo**, is a pančajatski grad u Indiji koji administrativno pripada distriktu Cuddalore u južnoj države Tamil Nadu. Parangipettai je smješten na sjevernoj strani ušća rijeke Vellar oko 30&nbsp;km od Cuddalorea. Iz Chennaija se Parangipettai može doći Naciopnalnim putem NH45A, odnosno dionicom između Cuddalorea i Chidambarama. 

Zbog geografskog položaja na Coromandelskoj obali, Parangipettai je dugo vremena bio važno trgovačko središte. Kao trgovci u gradu su se isticali Arapi, posebno Jemenci. U kolonijalno doba su gradom upravljali Portugalci, Nizozemci, a na kraju Britanci.

I Parangipettai predstavlja trgovačko središte. U njemu se nalazi pomorsko-biološka stanica povezana sa Univerzitetom Annamalai.

## Reference
Akson

**Akson** predstavlja produžetak citoplazme živčane stanice, a funkcija mu je da odašilje formirani signal na sljedeću živčanu stanicu ili izvršni organ.

Aksoni variraju u svojoj dužini od nekoliko centimetara do nekoliko desetaka centimetara, a okruženi su zaštitnom, izolirajućom ovojnicom, koja se naziva mijelinska ovojnica. Ta je ovojnica bjelkaste boje i građena je od tkiva koje sadržava masnoće i bjelančevine, a omogućava brzo, ravnomjerno i efikasno prenošenje živčanih impulsa duž aksona.

Akson započinje aksonskim brežuljkom što se nastavlja u početni odsječak aksona, gotovo uvijek ima pobočne ogranke, a završava više ili manje opsežnim završnim razgranjanjem; pojedinačni ogranak tog razgranjanja je presinaptički aksonski završetak što završava lukovičastim proširenjem, završnim čvorićem.

Završna razgranjenja skupina aksona mogu oblikovati posebne pericelularne spletove, što poput košarica obavijaju tijela drugih neurona.
Crkva Bogorodice Perivlepte

**Crkva Bogorodice Perivlepte** (makedonski: *Црква Пресвета Богородица Перивлептос*), Perivlepta (grčki: περίβλεπτα) znači sveznajuća, premudra, je jedna od najznačajnih crkvava u Ohridu, na brijegu u starom gradu, iznad Ohridskog jezera u Republici Makedoniji.

Nakon što su otomanske vlasti srušile orginalnu crkvu sv. Klimenta u 14. vijeku - u nju su prenešene relikvije sv. Klimenta Ohridskog - pa su je slijedećih stoljeća zvali crkva sv. Klimenta. Crva je bila jedno vrijeme i saborna crkva Ohridske arhiepiskopije, nakon pretvaranja sv. Sofije u džamiju.

## Historija crkve
Crkvu je dao sagraditi bizantski vojskovođa i namjesnik Ohrida Progon Zgur 1295., rođak bizantskog cara Andronika II Paleologa, u to vrijeme ohridski arhiepiskop bio je Makarije.

Devolski episkop Grigorij je u 14. st. (1364-1365) dogradio je uz crkvu sjevernu kapelu (posvećena Grigoriju Bogoslovu), koju je dao oslikati freskama, nakon toga dograđena je južna kapela (posvećena sv. Nikoli) i otvoren trijem okolo crkve sa portretima ktitora i važnim ličnostima toga vremena (srpski kralj Vukašin i car Uroš)

## Arhitektura i freske

Crkva ima tipični tlocrt pravilnog križa sa kupolama i dodanim narteksom sa lažnom kupolom. Zidana je kombinacijom kamena i opeke, te su na taj način dobijene različite dekorativne površine na fasadi (meandar, šahovsko polje, riblja kost) - taj način gradnje razvijen je u metropoli Konstatinopolisu, ali po nekim elementima crva ima obilježja epirske crkvene arhitekture 13. st.

Pored crkve vremenom je izgrađen cijeli manastirski kompleks sa zgradom arhiepiskopije, koja je izgorila sredinom 19. st.

Freske u crkvi izveli su Mihail i Eftihij, dva fresko slikara (zoografa) koji su oslikali puno crkava po Makedoniji i Srbiji. Oni su to izveli u stilu tzv paleološke renesanse (nazvane tako po posljednjoj bizantskoj dinastiji - Paleolozima)

## Izvori

Dokaz da ova crkva datira iz 13 veka su dvoja ulaznih vrata od kestenovog drveta koja su zaštićena prednjim zidom i ne vide se spolja. Ona su sada potpuno crne boje, a crkva je od čađi sveća očišćena tek '62 godine. Na prozorima se još uvek vidi kako je to izgledalo. Freske u ovoj crkvi naslikane su u razdoblju između 14 i 16 veka. Jedinstvene su u svetu po tome što predstavljaju sveto pismo (bibliju) u slici. Na pojedinim freskama možete videti detalje kojih nema ni na jednom drugom mestu u svetu.

## Vanjske veze
* Црква „Света Богородица“ Перивлепта, Охрид
Portik Oktavije

:*Ne miješati sa [[Porticus Octavia]].*

**Portik Oktavije** (; ) je drevna građevina u Rimu. Iza 27. pne. ju je podigao rimski car August u počast svoje sestre Oktavije Mlađe, u neposrednoj blizini Marcelovog teatra. Bila je ukrašena brojnim umjetničkim djelima koje opisuje Plinije Stariji u djelu* [[Naturalis historia]]*. Oko godine 80. je izgorjela, ali ju je obnovio Domicijan; poslije toga ju je oko 203. obnovio Septimije Sever.

## Vanjske veze

* LacusCurtius.com: Samuel Ball Platner, revised by Thomas Ashby, ''A Topographical Dictionary of Ancient Rome'': Porticus Octaviae
* The Portico of Octavia (etching by Giovanni Battista Piranesi) at the Metropolitan Museum of Art (New York City)
Slavoluk Septimija Severa

**Luk Septimija Severa** () je slavoluk od bijelog mramora smješten na sjeveroistočnom dijelu rimskog Foruma . Godine 203. ga podigao rimski car Septimije Sever kako bi proslavio pobjede u pohodima protiv Parta 194/195 i 197-199. Posvetio ga je sebi i sinovima Karakali i Geti.

Nakon smrti Septimija Severa, Karakala i Geta su preuzeli vlast kao suvladari. Međutim, godine 212. je Karakala ubio Getu te proglasio *damnatio memoriae*; zbog toga je svaki spomen i prikaz Gete na slavoluku izbrisan.

## Vanjske veze

* Arch of Septimius Severus photo gallery and virtual reality movie.
* Detailed description of the Arch, inscription and base reliefs 
* Arcus Septimii Severi, article in Platner's Topographical Dictionary of Ancient Rome
* Arch of Severus
Gaj Fulvije Plaucijan

**Gaj** (*Gaius*) ili **Lucije Fulvije Plaucijan** (*Lucius Fulvius Plautianus*, cca. 150 – 22. januar 205) bio je rimski političar i velikodostojnik iz doba Severske dinastije. Bio je rodom iz Leptis Magne te u dalekom srodstvu sa carem Septimije Severom, kome je bio i dugogodišnji prijatelj. Sever ga je nakon dolaska na vlast godine 197. imenovao pretorijanskim prefektom, a kasnije senatorom. Kruna karijere mu je bilo mjesto konzula 203.

Za Plaucijana se, međutim, kobnim pokazalo to što je godine 202. dao udati svoju kćer Fulviju Plaucilu za Septimijevog sina i nasljednika Karakalu. Brak se pokazao katastrofalnim, s obzirom da je Karakala prezirao svoju suprugu; njegova majka Julija Domna je, pak, držala kako je Plaucijan postao previše moćan. Kada je Karakala počeo otvoreno prijetiti kako će dati pogubiti Fulviju i svog tasta nakon što preuzme prijestolje, Plaucijan je počeo kovati zavjeru sa ciljem da svrgne dinastiju Severa. Ona je razotkrivena i Plaucijan pogubljen. Kćer i unuka su mu protjerani na Siciliju, a potom na Lipare gdje ih je 212. Karakala dao zadaviti.

## Napomene

## Izvori
* http://www.ancientlibrary.com/smith-bio/2739.html 
* http://www.trajancoins.com/plautilla.htm
* http://www.livius.org/on-oz/opellius/macrinus.html 
* http://www.tertullian.org/fathers/herodian_03_book3.htm
* Christian Settipani: *Continuité gentilice et continuité sénatoriale dans les familles sénatoriales romaines à l'époque impériale*, 2000
Publije Septimije Geta (brat Septimija Severa)

**Publije Septimije Geta** (*Publius Septimius Geta*, cca. 143 - cca. 203/204) je bio rimski velikodostojnik i vojskovođa iz doba Severske dinastije, poznat kao brat njenog osnivača Septimija Severa. Rodio se u Leptis Magni kao drugi sin Publija Septimija Gete i Fulvije Pije. Za vrijeme cara Komoda je obavljao niz vojnih i civilnih dužnosti, uključujući mjesto suffect konzula 191. Godina 193. se u doba Godine pet careva zatekao na mjestu legatusa u Donjoj Meziji te sa svojim trupama pružio podršku bratu u njegovom maršu na Rim. Poslije je služio u Daciji, Kireni i na Kreti. Godine 203. je imenovan za konzula zajedno sa pretorijanskom prefektom Plaucijanom. Na tom mjestu je počeo sumnjati u Plaucijanovu odanost caru te sumnje izrekao bratu neposredno prije smrti.

## Izvori
* http://www.ancientlibrary.com/smith-bio/1375.html 
* Christian Settipani: *Continuité gentilice et continuité sénatoriale dans les familles sénatoriales romaines à l'époque impériale*, 2000.
Ling Cao

**Ling Cao** (? -203), stilsko ime **Gongjue** (公訣) bio je kineski vojskovođa iz doba kraja dinastije Han, poznat po tome što je služio gospodara rata Sun Cea. Istakao se u Sun Ceovom osvajanju oblasti Wu i porazio Shanyue vojsku na čelu sa Yan Baihuom. Godine 203. je poginuo u bitci kod Xiakoua, kada ga je strijelom ubio Gan Ning, pirat u službi gospodara rata Huang Zua. U bitci je sudjelovao i njegov 14-godišnji sin Ling Tong, koji je uspio izbaviti očevo tijelo, a kasnije postao jedan od najistaknutijih vojskovođa Sun Ceovog brata i nasljednika Sun Quana.

## Povezano
* Popis ličnosti Tri kraljevstva

## Literatura
* 
* 
*
Wu Jing (Tri kraljevstva)

**Wu Jing** (? -203) je bio kineski vojskovođa iz doba kraja dinastije Han, koji je služio gospodara rata Sun Jiana. Njegova starija sestra Gospa Wu se udala za Sun Jiana. Nakon što je godine 191. Sun Jian poginuo u bitci kod Xianyanga, Wu Jing je prešao u službu njegovog sizerena Yuan Shu. Kada se Yuan Shu proglasio carem, Wu ga je napustio i priključio se vojsci Sunovog najstarijeg sina i svog nećaka Sun Cea.

## Povezano
* Popis ličnosti Tri kraljevstva
Cao Rui

**Cao Rui** (205 – 22. januar 239), formalno **Car Ming od Weija**, bio je drugi po redu car kineske države Cao Wei, jednog od Tri kraljevstva. Bio je sin prvog cara Cao Pija i vladao od 226. do 239.

Cao Rui je tokom svoje vladavine nastojao održati vojnu moć države te se trudio na najvažnija mjesta državne uprave postaviti sposobne kadrove. Međutim, isto je tako pokazivao preveliku sklonost izgradnji monumentalnih građevina i hramova, što je financijski iscrpilo Cao Wei i dovelo do dugogodišnje pat-pozicije sa suparničkim državama Shu Han i Istočni Wu. Također je nastojao skupljati što veći broj priležnica, kojih je na kraju bilo nekoliko hiljada. Na samrtnoj postelji je svog malodobnog sina Cao Fanga povjerio regentima Cao Shuangu i Sima Yiju, što je imalo kobne posljedice na njegovu dinastiju, s obzirom da je Cao Shuangovo neprijateljstvo prema Sima Yiju dovelo do Sima Yijevog puča, a kasnije i Sima Yanove uzurpacije prijestolja.

## Povezano
* Popis ličnosti Tri kraljevstva
* Popis kineskih monarha

## Reference
Zhuge Ke

**Zhuge Ke** (? - 253), stilsko ime **Yuanxun** (元遜) je bio kineski vojskovođa i političar iz doba Tri kraljevstva, koji je postao regent države Istočni Wu. Bio je sin Zhuge Jina, ministra na dvoru Istočnog Wua, kao i nećak Zhuge Lianga, znamenitog državnika u službi Shu Hana. Godine 245. je naslijedio Lu Xuna na mjestu premijera, a nakon smrti cara Sun Quana, Zhuge Ke je postao regent njegovom malodobnom sinu Sun Liangu. Regenstvo je bilo neuspješno, prije svega zbog Zhuge Keove arogancije i lakomislenosti koja je dovela do katastrofalnog poraza u pohodu na sjevernu državu Cao Wei. Godine 253. je Zhuge Ke je zajedno sa porodicom ubijen u dvorskom puču.

## Povezano
* Popis ličnosti Tri kraljevstva
204.

__NOTOC__
Godina **204.** (**[[rimske brojke|CCIV]]**) bila je prijestupna godina koja počinje u nedjelju u julijanskom kalendaru. U svoje vrijeme je bila poznata kao **Godina konzulstva Cilona i Flavija** (ili, rjeđe, **godina 957. ''[[Ab urbe condita]]**''). Oznaka 204. za ovu godinu se koristi od ranog srednjeg vijeka, kada je kalendarska era Anno Domini u Evropi postala glavnom metodom označavanja godina.

## Događaji

* Lucije Fabije Cilon i Marko Anije Flavije Libon služe kao rimski konzuli.
* Rijeka Daysan plavi Edesu.
* Gongsun Kang, kineski gospodar rata u Liaodongu uspostavlja Kapetaniju Daifang na sjeveru današnje Koreje.
* U Leptis Magni i susjednim oblastima Afrike izbija velika privredna recesija čije posljedice car Septimije Sever nastoji ublažiti masovnom kupovinom tamošnjeg maslinovog ulja koje potom besplatno dijeli građanima Rima.

## Rođenja
* Dong Jue, general kineskog Kraljevstva Shu
* Wei Zhao, kineski učenjak (u. 273)
* Filip Arabljanin, rimski car (približni datum) (u. 249)

## Smrti
* Gongsun Du, general u službi kineske dinastije Han
* Ju Hu, kineski vojskovođa u službi Yuan Shaoa
* Shen Pei, minister pod Yuan Shaoom
* Sun Yi, mlađi brat Sun Quana (r. 184)
* Xin Ping, savjetnik Yuan Shaoa
* Xu You, savjetnik Yuan Shaoa
Kapetanija Daifang

**Kapetanija Daifang** je naziv za teritoriju pod kineskom vlašću, odnosno dio područja nekadašnje Četiri kapetanije Hana uspostavljenih na teritorijama nekadašnje korejske države Gojoseon. Nastala je 204. kada je Gongsun Kang, kineski gospodar rata sa sjedištem u Liaodongu izdvojio područje dotadašnje Kapetanije Lelang radi lakše administracije. Godine 236. je Sima Yi po nalogu cara Cao Ruija osvojio područje porodice Gongsun i pripojio ga državi Cao Wei. Područje je kasnije preuzela dinastija Jin. Nakon što su u Wuhuanskom ustanku sjeverni nomadi 311. zauzeli carsku prijestolnicu, lokalni guverner Zhang Tong (張統) se uz pomoć plemena Xianbei odmetnuo i proglasio nezavisnu državu. Međutim, ubrzo nakon toga je kapetaniju anektirala korejska država Goguryeo.

## Povezano
* Kapetanija Lelang
* Tri kraljevstva
* Zapisi Tri kraljevstva

## Literatura
* Nahm, Andrew C. (1988). *Korea: Tradition and Transformation - A History of the Korean People.* Elizabeth, NJ: Hollym International.
Lucije Fabije Cilon

**Lucije Fabije Cilon** (*Lucius Fabius Cilo*), punim imenom **Lucije Fabije Cilon Septimin Katinije Ascilijan Lepid Fulcinijan** (*Lucius Fabius Cilo Septiminus Catinius Acilianus Lepidus Fulcinianus*, cca. 150? - ?) bio je rimski političar i velikodostojnik iz doba Severske dinastije. U doba cara Komoda je imao niz vojnih dužnosti, između ostalih i kao komandant XVI legije ''Flavia Firma'' i III galske legije, te guverner Narbonske Galije. Početkom 193. je pod Pertinaksom postao suffect konzul, a u Godini pet careva kao blizak prijatelj Septimija Severa pomogao njegovom dolasku na vlast i pobjedi nad Pescenijem Nigerom. Poslije je vršio dužnost gradskog prefekta, zahvaljujući čemu je spasio život Markina, impliciranog u Plaucijanovu zavjeru.

Cilon je visok položaj zadržao i nakon Severove smrti, kada se zalagao za očuvanje sloge među njegovim sinovima Karakalom i Getom. Kada je godine Karakala ubio Getu, a potom i Papinijana, i Cilon se našao na njegovom popisu za likvidaciju. U Cilonovu kuću poslani pretorijanci te je počeli pljačkati, a Cilona mučiti i zlostavljati. Kada se za to pročulo u Rimu, prema Kasiju Dionu su se pripadnici gradske milicije su se digli na oružje kako bi spasili popularnog prefekta. Karakala je shvatio da se nalazi na pragu pobune, te je požurio do Cilonove kuće i osobno zaustavio pretorijance, nazvavši Cilona svojim "ocem" i objavivši kako su oni sve radili na svoju ruku. Pretorijanci su pogubljeni, a što se poslije dogodilo sa Cilonom nije poznato.

## Litearzra
* "Septimius Severus"  and "Macrinus" , Wiki Classical Dictionary
* Samuel Ball Platner (as completed and revised by Thomas Ashby), "Gardens of Ancient Rome" and "Houses in the City of Rome", in * A Topographical Dictionary of Ancient Rome*, Oxford University Press, London, 1929. From Lacus Curtius.
Marko Anije Flavije Libon

**Marko Anije Flavije Libon** (*Marcus Annius Flavius Libo*, cca. 162 - ?) je bio rimski velikodostojnik iz doba Severske dinastije. Poticao je iz Hispanije Betike i bio u dalekom srodstvu sa carom Markom Aurelijem. Godine 204. je pod Septimijem Severom služio kao konzul.

## Literatura
* *Prosopographia Imperii Romani*, A 648
Gongsun Kang

**Gongsun Kang** (? -221) je bio kineski gospodar rata iz doba kraja dinastije Han, čije je sjedište bio poluotok Liaodong. Na početku doba Tri kraljevstva je postao vazal države Cao Wei.

Bio je sin Gongsun Dua, guvernera Liadonga, koga je naslijedio godine 204. Iste je godine od područja pod svojom vlašću, uključujući i Kapetaniju Lelang, radi bolje administracije stvorio Kapetaniju Daifeng. Svoje teritorije je držao *de facto* nezavisnim od svog sizerena Cao Caoa, ali je uživao njegovu naklonost zato što je 207. likvidirao Yuan Shanga, sina Cao Caovog smrtnog neprijatelja Yuan Shaoa. Za vrijeme svoje vladavine je vodio uspješan pohod protiv korejske države Goguryeo, porazivši kralj Sansanga i natjeravši da premjesti svoju prijestolnicu. Nakon smrti 221. ga je naslijedio mlađi brat Gonsun Gong, a 228. je vlast preuzeo njegov sin Gonsun Yuan.

## Povezano
* Popis ličnosti Tri kraljevstva
Ju Hu

**Ju Hu** (? -204) je bio kineski oficir iz doba kraja dinastije Han koji je služio gospodara rata Yuan Shaoa, potom njegovog sina Yuan Shanga. Otac mu je bio Ju Shou, Yuanov savjetnik zarobljen u bitci kod Guandua i pogubljen od strane Cao Caoa. Nakon bitke je Yuan Shao samom Ju Huu naložio da ode u Handan pomoći Yuan Shangu da ga brani od Cao Caovih trupa. Prema navodima *[[Romansa Tri kraljevstva|Romanse Tri kraljevstva]]*, Ju Hua je tamo u borbi ubio Caov general Zhang Liao.

## Povezano
* Popis ličnosti Tri kraljevstva
Gongsun Du

**Gongsun Du** (? -204) bio je kineski vojskovođa i gospodar rata iz doba kraja dinastije Han. Karijeru je započeo početkom 190-ih kada ga je kancelar Dung Zhuo poslao na sjeveroistok tadašnje Kine (u današnju provinciju Lianoning) kako bi proširio granice države, odnosno vodio borbe protiv tadašnjih korejskih država. Gongsun Du je u tome imao uspjeha, ali je isto tako iskoristio relativnu izolaciju svog položaja, izbjegavši uplitanje u sukobe drugih gospodara rata koji su u toba bjesnili u ostatku Kine. Kada je umro 204. naslijedio ga je sin Gongsun Kang koji će dodatno pojačati teritorije pod kontrolom porodice.

## Povezano
* Popis ličnosti Tri kraljevstva
Shen Pei

**Shen Pei** (? -204) bio je kineski velikodostojnik iz doba kraja dinastije Han, koji je kao savjetnik služio gospodara rata Yuan Shaoa, a potom njegovog sina Yuan Shanga. Godine 204. su ga zarobile trupe Cao Caoa. Ponuđen mu je život ako pristane služiti Cao Caoa kao svog gospodara, ali je Shen Pei to odbio te bio pogubljen. Cao Cao je, pak, duboko dirnut njegovom odanošću, naredio da ga se pokopa sa najvišim počastima.

## Povezano
* Popis ličnosti Tri kraljevstva
Dong Jue

**Dong Jue** (? &ndash; ?), kurtoazno ime Gongxi (龔襲) bio je kineski velikodostojnik i vojskovođa iz doba Tri kraljevstva koji je služio državu Shu Han. Zajendo sa Fan Jianom je služio kao sekretar Zhuge Lianga prilikom njegovih pohoda na jug i sjever. Kasnije je služio Jiang Weiju, te pokušavao savjetovati Liu Shana, koji je, međutim, bio pod prevelikim uticajem Huang Haoa, a što je oslabilo državu i dovelo do njene okupacije od strane Cao Weija. Dong Jue je u kasnijim godinama služio dinastiju Jin.

## Literatura
* Luo Guanzhong. *San Guo Yan Yi (Romansa Tri kraljevstva)*.
* Chen Shou. *San Guo Zhi (Zapisi Tri kraljevstva)*.

## Povezano
* Tri kraljevstva
* Ličnosti Tri kraljevstva
* *[[Zapisi Tri kraljevstva]]*
* *[[Romansa Tri kraljevstva]]*
Wei Zhao

**Wei Zhao** se može odnositi na:

* Wei Zhao (Tri kraljevstva) (204–273), kineski učenjak iz doba Tri kraljevstva
* Wei Zhao (fudbaler) (1983 -), kineski fudbaler
Filip Arabljanin

**Marko Julije Filip** (rođen oko 204. - umro 249. godine), poznat pod imenom Filip Arabljanin, bio je rimski car od 244. do 249. godine. 

## Mladost i poreklo
Rođen je u Šabi, oko 80 kilometara južno od Damaska, u rimskoj provinciji Siriji. Bio je sin Julija Marina, rimskog građanina. Ime njegove majke nije poznato, ali je imao brata Gaja Julija Priska koji je služio u pretorijanskoj gardi pod carem Gordijanom III. 

## Politička karijera
243. godine, dok je Gordijan III ratovao protiv persijskog cara Šapura, pretorijanski prefekt Timesitej umro je pod nerazjašnjenim okolnostima. Filip je na nagovor svog brata posto novi pretorijanski prefekt. Posle bitke sa Persijancima, Gordijan je umro pod nerazjašnjenim okolnostima (između 13. januara i 14. marta 244. godine), a Filip je proglašen za cara. Bio je svestan da se mora vratiti u Rim da bi osigurao svoju poziciju, pogotovu pred senatom. Sklopio je mir sa Šapurom i krenuo prema Rimu, gde je potvrđen kao avgust (titula), a njegov sin je dobio titulu cezar (titula). U Rim je stigao sredinom 244. godine.

Između 245. i 247. Filip Arabljanin je uspšno predvodio rat protiv Karpa. 

Germanska plemena su napadala Panoniju, a Goti su ugrozili Donju Meziju. Oni su doživeli poraz 248. godine, ali se ipak pojavilo nezadovoljstvo u rimskoj vojsci, ponajviše zato što vojnici nisu bili nagrađeni kako su smatrali da zaslužuju. Prvo je došlo do ustanka Pakatina. Da bi sprečio ovu pobunu, Filip je imenovao Decija Trajana za upravnika Donje Mezije. Da bi stvar bila još gora, na Istoku se pobunio Jotapijan, zbog velikog poreza kojim su bile opterećene istočne provincije.

## Hiljadu godina Rima
U aprilu 248. godine, Filip je počeo proslavu prve hiljadugodišnjice Rima, koji je po tradiciji bio osnovan 753. godine pre Hr. Po svim izveštajima, bila je to raskošna proslava i uključivala je zanimljive javne igre ludi saeculares i pozorišne predstave. 

Ali, uprkos svemu, nezadovoljstvo u vojsci je raslo. Decije Trajanje bio proglašen za cara. To su učinile legije koje su branile Dunavski limes. U proleće 249. Decije Trajan je smesta krenuo prema Rimu. Došlo je do bitke kod Verone ili kod Beroje u leto te godine. Decije je pobedio i Filip je bio ubijen, najverovatnije od ruku sopstvenih vojnika koji su želeli da se umile pobedniku i novom caru. Čim su vesti o tome stigle u Rim, Filipov sin i designirani naslednik je takođe bio ubijen. Filipovu smrt treba datovati u septembar ili oktobar 249. godine.

## Filip, prvi hrišćanski car?
Docnija tradicija, koju najbolje predstavlja Jevsevije iz Cezareje, smatrala je da je Filip bio hrišćanin. On je, međutim, učestvovao u paganskim svečanostima, a mišljenje o njegovom hrišćanskom verovanju je moglo nastati zato što je Filip Arabljanin prema hrišćanima bio tolerantan.
205.

__NOTOC__
Godina **205.** (**[[rimske brojke|CCV]]**) bila je redovna godina koja počinje u utorak u julijanskom kalendaru. U svoje vrijeme je bila poznata kao **Godina konzulstva Cilona i Flavija** (ili, rjeđe, **godina 958. ''[[Ab urbe condita]]**''). Oznaka 205. za ovu godinu se koristi od ranog srednjeg vijeka, kada je kalendarska era Anno Domini u Evropi postala glavnom metodom označavanja godina.

## Događaji

* Marko Aurelije Antonin August i njegov brat Publije Septimije Geta Cezar služe kao rimski konzuli.
* Gaj Fulvije Plaucijan, pretorijanski prefekt i Karakalin tast je pogubljen. Na njegovo mjesto dolazi Emilije Papinijan. 
* Obnovljen Hadrijanov zid, oštećen u nizu pljačkaških pohoda kaledonskih plemena koja su pustošila sjever rimske Britanije.
* Likvidacijom posljednje grupe ustanika u Kini završava ustanak Žutih turbana.

## Rođenja
* Cao Rui, drugi car Kraljevine (u. 239)
* Sima Wang, kineski general u službi države Wei i dinastije Jin (u. 271)
* Shan Tao (u. 283)
* Plotin (prema njegovom učeniku Porfiriju) (u. 270)
* Xin Xianying, kineska plemkinja

## Smrti
* Guo Tu, savjetnik kineskog gospodara rata Yuan Shaoa
* Yuan Tan, kineski gospodar rata (u dvoboju ga ubio Cao Hong) (r. 173)
Guo Tu

**Guo Tu** (? -205) bio je kineski velikodostojnik iz doba kraja dinastije Han, poznat kao savjetnik sjevernjačkog gospodara rata Yuan Shaoa. Za vrijeme pohoda na Cao Caoa se suprotstavio Yuanovim generalima Zhang Heu i Gao Lanu, koji su savjetovali oprezno napredovanje. Yuan Shao je prihvatio njegove argumente, a što je dovelo do katastrofalnog poraza u bitci kod Guandua 200. Guo Tu je nastojao odgovornost za to shvaliti na Zhanga i Gaoa, te je čak isposlovao nalog za njihovo hapšenje, ali su Zhang i Gao to predvidjeli i prebjegli Cao Caou. Nakon Yuanove smrti 202. je Guo Tu postao savjetnik Yuanovog najstarijeg sina Yuan Tana. Njegove spletke su bile jedan od razloga zašto se Yuan Tan posvađao sa svojim bratom Yuan Shangom te čak postao saveznikom Cao Caoa.

## Povezano
* Popis ličnosti Tri kraljevstva

## Izvori
* Luo Guanzhong: 'Romansa Tri kraljevstva'
* Kongming's archives >
* Kongming's history >
Xin Ping

**Xin Ping** (? -204), stilsko ime **Zhongzhi** (仲治) je bio kineski velikodostojnik iz doba kraja dinastije Han, koji je prvo služio gospodara rata Han Fua a nakon njegove smrti Yuan Shaoa, da bi nakon Yuan Shaove smrti služio Yuanovog sina Yuan Tana. Gospodar rata Cao Cao mu je ponudio prijelaz u svoju službu, ali je Xin Ping to odbio. Njegov brat Xin Pi je, međutim, istu ponudu prihvatio te služio Cao Caoa, a kasnije i državu Cao Wei.

## Povezano
* Popis ličnosti Tri kraljevstva
Xu You

**Xu You** (? -204) bio je kineski velikodostojnik iz doba kraja dinastije Han, koji je služio gospodara rata Yuan Shaoa. Kineski izvori ga opisuju kao izuzetno pohlepnog čovjeka. Godine 200. su za vrijeme Yuan Shaovog pohoda na Cao Caoa zbog pronevjere uhapšeni članovi Xu Youove porodice. Kada je za to čuo Yuan Shao, otjerao je Xu Youa sa svog dvora. Bijesni Xu You je prebjegao Cao Caou i odao mu položaj strateški važnog skladišta u Wuchaou. To je Cao Caou omogućilo da organizira iznenadni prepad u kome je skladište uništeno, a što je dovelo do Yuan Shaovog katastrofalnog poraza u bitci kod Guandua. Xu You je nekoliko godina kasnije pao u Cao Caovu nemilost, pokazavši neprimjerenu drskost prilikom Cao Caovog posjeta Yuan Shaovom grobu. Zbog toga ga je ubio Cao Caov general Xu Chu.

## Povezano
* Popis ličnosti Tri kraljevstva
Sima Wang

**Sima Wang** (205–271) bio je kineski velikodostojnik i vojskovođa iz doba Tri kraljevstva koji je služio Kraljevinu Wei. Bio je drugi sin Sima Fua, a kasnije ga je usvojio Sima Lang. U mladosti se istakao uspješnim borbama protiv države Shu Han, a kasnije je napredovao kada su članovi njegovog klana zbacili vladarsku porodicu i uspostavili dinastiju Jin.

## Povezano
* Tri kraljevstva
* *[[Romansa Tri kraljevstva]]*
* Cao Wei
* Ličnosti Tri kraljevstva
Shan Tao (taoist)

**Shan Tao** (205&ndash;283, ) je bio kineski taoistički učenjak i svećenik, poznat kao jedan od Sedam mudraca Bambusovog gaja.
Dinastija Jin (265–420)

**Dinastija Jìn** ( je dinastija kineskih careva koja je vladala cijelom ili dijelovima Kine od 265. do 420. Vladavina dinastije se dijeli na dva perioda - **Zapadni Jin** (kin: 西晉, 265–316) i **Istočni Jin** (kin: 東晉 317–420). Zapadni Jin je osnovao Sima Yan sa sjedištem u Luoyangu, dok je Istočni Jin započeo Sima Rui, sa sjedištem u Jiankangu. Periodi su među učenjacima također poznati kao **Liang Jin** (ch: 两晋 doslovno dva Jin) i **Sima Jin** i to zato da ih se razlikuje od drugih kineskih dinastija čiji nazivi koriuste isla slova, kao što je slučaj sa Kasnija dinastija Jin (kin: 后晋).

Dinastija potiče od klana Sima čiji su se članovi zahvaljujući darovitom političaru i vojskovođu Sima Yiju došli na vodeća mjesta u upravi sjeverne kineske države Cao Wei, jednog od Tri kraljevstva. Godine 249. Sima Yi je kao carski regent zahvaljujući dvorskom puču poznatom kao Incident kao Gaopinških grobnica postao *de facto* vladar države, a 265. je njegov unuk Sima Yan na abidikaciju Cao Huana, posljednjeg cara dinastije Wei. Sebe je proglasio carem te proglasio novu dinastiju kojoj je ima dao prema Jin, jednoj od država iz doba Proljeća i Jeseni, sa čijeg područja je poticao klan Sima. Pod vlašću Sima Yana, koji je sebe proglasio carem Wuom, pokorena je država Istočni Wu, čime je Kina konačno ujedinjena pod vlašću jednog cara. Međutim, period mira nije dugo trajao, jer su nakon Wuove smrti započeli sukobi među njegovim nasljednicima i rodbinom poznati kao Rat Osam prinčeva. Oni su toliko oslabili carsku vlast, da su to iskoristili sjeverni Wu Hu nomadi i do 316. zauzeli najveći dio sjeverne Kine, uključujući prijestolnicu Luoyang.

Pod vodstvom Sima Ruija dinastija je 317. uspostavila novu prijestolnicu u južnom dijelu Kine. Tamo se ona održala do 420. kada je posljednjeg cara, cara Gonga svrgnuo Liu Yan, osnivač dinastije Liu Song.

## Vanjske veze

* Chinese History, the Jin Dynasty 晉
* Largest Jin Dynasty Tomb Discovered in NW China
* Early Imperial China: A Working Collection of Resources  
* History of China: A good catalogue of info
206.

__NOTOC__
Godina **206.** (**[[rimske brojke|CCVI]]**) bila je redovna godina koja počinje u srijedu u julijanskom kalendaru. U svoje vrijeme je bila poznata kao **Godina konzulstva Umbrija i Gavija** (ili, rjeđe, **godina 959. ''[[Ab urbe condita]]**''). Oznaka 206. za ovu godinu se koristi od ranog srednjeg vijeka, kada je kalendarska era Anno Domini u Evropi postala glavnom metodom označavanja godina.

## Događaji
*

## Rođenja
* Trebonijan Gal, rimski car (251-253) (u. 253)

## Smrti
* Taishi Ci, kineski vojskovođa u službi Sun Quana (r. 166)
Xin Xianying

**Xin Xianying** (191-269) je bila kineska plemkinja iz doba Tri kraljevstva, poznata kao kćer Xin Pija, velikodostojnika na dvoru države Cao Wei, ali i po tome što je aktivno sudjelovala u političkim raspravama, što je bila rijetkost za žene u Kini 3. vijeka. Kineski historijski izvori je opisuju kao izuzetno mudru ženu, kao i da ju je hvalio njen brat Xin Chang.

Poznata je anegdota iz 234. kada je Zhuge Liang, regent suparničke države Shu Han, poslao žensku odjeću Sima Yiju, premijeru Cao Weija u nastojanju da ga isprovocira u ofenzivu, prilikom koje je vojska Cao Weija trebala pasti u klopku. Sima je uistinu bio isprovociran i poslao pismu caru Cao Ruiju tražeći dozvolu za napad. Kada je o tome Xin Pi ispričao svojoj kćeri za stolom, ona je rekla kako Sima Yi ne smije donijeti odluku temeljenu na bijesu; Xin Pi je zbog toga savjetovao caru da ne dozvoli napad. Sima Yi je ostao na svojim položajima, a Zhuge Liang je ubrzo nakon toga umro.

Bila je poznata i kao savjetnica svog nećaka Yang Hua, koga je upozoravala na nezdrave ambicije generala Zhong Huija, a za koje se upozorenje ispostavilo da je točno.

## Povezano
* Popis ličnosti Tri kraljevstva

## Reference
* Chen Shou. *[[Zapisi Tri kraljevstva]]*, Poglavlje 25, Biografija Xin Pija.
Rastislav (knez)

**Rastislav** ili **Rostislav** (? - Bavarska 870.) bio je drugi vladar Velike Moravske od 846. do svoje smrti 870. Češka i slovačka pravoslavna Crkva proglasile su ga svecem oktobru 1994.

## Biografija
Istočnofranački kralj Ludvig I (843-876) je 846. godine zarobio i zbacio sa vlasti velikomoravskog kneza Mojmira I i za novog kneza je postavio njegovog nećaka Rastislava, kao svog vazala. Međutim, nakon što se ustalio na tronu, Rastislav se proglasio kraljem i prekinuo sve vazalne odnose sa Istočnom Franačkom. Čak je svoju vlast proširio je na okolne Čehe, Srbe i dio Polabskih Slavena. Zbog tog je na granici prema Istočnoj Franačkoj podigao veći broj utvrda radi zaštite. Ludvig je pokušao 855. godine da vojnim putem sruši Rastislava, ali je bio poražen. No i nakon tog poraza, on je preko lokalnih franačkih svećenika nastavio širiti kršćanstvo, ali i svoj uticaj po Velikomoravskoj kneževini.

Da bi suzbio germanski utjecaj, Rastislav se 862. godine obratio bizantskom caru Mihajlu III sa molbom da mu pošalje ljude koji će na slavenskom jeziku propovjedati kršćanstvo. Mihajlo mu je poslao Kirila i Metoda, sa djelomično prevedenim crkvenim knjigama. Oni su tokom 863. godine stigli u Velikomoravsku kneževinu i započeli svoju misiju među moravskim Slavenima. Naredne 864. godine, Ludvig je uspio pobjediti Rastislava i prisiliti na obnovu vazalnih odnosa.

Već 870. godine, došlo je do unutrašnjih sukoba u Veliko Moravskoj kneževini između kneza Rastislava i njegova nećaka Svatopluka, on je uz pomoć novog franačkog vladara
Karlomana sina Ludviga, zbacio Rastislava s trona i preuzeo vlast. Rastislava je predao Karlomanu, koji ga je dao oslijepiti i zatvoriti u jedan bavarski manastir u kojem je 871. godine umro.

## Reference

## Vanjske veze
* '''Milan Krajniak:''' Knieža Rastislav
Gabrielle Giffords

**Gabrielle Dee "Gabby" Giffords** (8. jun 1970 -) je američka demokratska političarka koja od 2007. u federalnom Kongresu zastupa 8. izborni okrug Arizone. Od 2001. do 2003. je bila članica Predstavničkog doma Arizone, a od 2003. do 2006. Državnog Senata. U Kongres je prvi put izabrana 2006. Prema svojim stavovima se smješta u umjereno krilo Demokratske stranke; s jedne strane je podržavala rat u Iraku i pravo na oružje, dok je s druge strane bila pobornik Obamine zdravstene reforme i protivnik kontroverznog zakona za suzbijanje ilegalne imigracije. Ponovno je izabrana 2008. i 2010. pri čemu je na posljednjim izborima tijesno pobijedila republikanskog kandidata Jessea Kellyja iza koga je stajao "čajankaški" pokret.

8.1. 2010. je prilikom redovnog susreta sa biračima u lokalnoj trgovini Safeway teško ranjena u glavu kada je na nju i sudionike otvorena vatra iz pištolja. Tom prilikom je ubijeno 5 ljudi (uključujući njenog pomoćnika, federalnog suca Johna Molla i 9-godišnje dijete), a 11 ranjeno. Lokalne vlasti su uhapsile 21-godišnjeg Jareda Laughnera koga se sumnjiči da je počinio atentat.

Giffords je od 2007. oženjena za mornaričkog kapetana i astronauta Marka E. Kellyja.

## Izvori

## Vanjske veze

* U.S. Congresswoman Gabrielle Giffords *official U.S. House site*
** Giffords Community Solar Energy Initiative 
* Gabrielle Giffords for U.S. Congress  *official campaign site*
* 
* Congresswoman Giffords Action Plan to Improve Border Security 
* 
* Profile  at SourceWatch
* Gabrielle Giffords: USAA member since 2007  in *USAA Magazine: A Member's Guide to Financial Security* (United Services Automobile Association), Spring 2009, p.&nbsp;32 (back cover).
207.

__NOTOC__
Godina **207.** (**[[rimske brojke|CCVII]]**) bila je redovna godina koja počinje u četvrtak u julijanskom kalendaru. U svoje vrijeme je bila poznata kao **Godina konzulstva Maksima i Severa** (ili, rjeđe, **godina 960. ''[[Ab urbe condita]]**''). Oznaka 207. za ovu godinu se koristi od ranog srednjeg vijeka, kada je kalendarska era Anno Domini u Evropi postala glavnom metodom označavanja godina.

## Događaji

* Kraj dinastije Han: Bitka na planini Bijelog vuka u kojoj Cao Cao tuče wuhuanska plemena, otklonivši tako posljednju smetnju vlastitoj hegemoniji na sjeveru Kine.

## Rođenja
* Liu Shan, posljednji car kineske države Shu Han (u. 271)

## Smrti
* Guo Jia, vojni savjetnik kineskog gospodara rata Cao Caoa (r. 170)
* Lü Kuang, general pod Yuan Shaom
* Lü Xiang, general pod Yuan Shaom,
* Tadun, wuhuanski poglavica
* Yuan Shang, treći sin Yuan Shaoa (pogubljenje) (r. 177)
* Yuan Xi, drugi sin Yuan Shaoa (pogubljenje) (r. 176)
* Zhang Xiu, gospodar rata u službi Cao Caoa
Bitka kod Xiakoua

**Bitka kod Xiakoua** se odigrala 203. u Kini između snaga gospodara rata Sun Quana na jednoj, i snaga gospodara rata Huang Zua na drugoj strani, te predstavljala jedan od okršaja karakterističnih za period kraja dinastije Han. Sun Quan, koji je prije bitke od svog rata Sun Cea naslijedio područje Jingdong u južnoj Kini, nastojao ga je proširiti na teritorije bogate provincije Jingzhou koje je tada držao gospodar rata Liu Biao. Na putu mu je stajao grad Jiangxia, koga je držao gospodar rata Huang Zu te ga je odlučio napasti, motiviran i osobnim razlozima, s obzirom da je Huang Zu 191. u bitci kod Xianyanga ubio Sunovog oca Sun Jiana. Huang Zu je sa svojom vojskom i rječnom flotilom zauzeo položaj kod grada Xiakou. Tamo ga je iznenada napala prethodnica Sunove vojske koju je vodio Ling Cao. Pri tome su Ling Caovi ljudi zauzeli Huangov admiralski brod natjeravši ga u bijeg i izazvavši potpuno rasulo u redovima njegovih snaga. Ling Cao je krenuo u potjeru, ali ga je strijelom ubio Huang Zuov komandant Gan Ning, zbog čega je Lingova vojska stala. Huang Zu je iskoristio priliku da konsolidira redove i vojsku povuče pod zaštitu bedema Jiangxije. Kada je tamo došao Sun sa glavninom snaga, ispostavilo se da nije u stanju održavati dugu opsadu, te je naredio povlačenje kako bi se obračunao sa narodom Shanyue na svojim južnim granicama. Sun se sa Huangom konačno obračunao tek pet godina kasnije u bitci kod Jiangxije.

## Literatura
* Wei, Zhao. *[[Ljetopisi Wua]]*.
* Yu, Huan. *[[Dian Lüe]]*
* 
* . Internet Edition.